gaga mslpyung ro mkekong

gaga mslpyung ro mkekong

cquliq na ita Atayal ga knlokah tayux yaw na “mslpyung” qani, cquliq ki cquliq ga iyat qutux muyax nanak, ita ga musa ta mkrrax mtiyaw, ro snibin na bnheci ta qani ga si say maha gaga, imi nya ga ke snibin na bnheci ro gaga ita Tayal, kyalun cu nya gaga qani maha son nanu mqyanux, son nanu m’Tayal, son nanu mblaq ki cquliq, iyat rehi nanak qani, qani hiya ga ryaniq na cinbwanan ta qani, siga glgay ta gaga cyunga, qalang ta qani ga musa mblaq la.

gaga qutux glux myan qani qsahuy ta ga qutux cinmuyax. piyux qalang ga stama naha bih na yaba, glgan naha rapal nay aba, us ga mkekong lro musa inu mqyanux ga, ktalan naha qnxan naha nanak. kruma ga si glux mlikuy, ro kruma ga baha hmcwa ptyawan naha ini ga musa mlahang yaya yaba, nanu mica qa ki’an naha qa muyax na kneril r’tung ryax. cpiyang calay na yaw ga saying cinmuyax naha qani ga mkrrax mtiyaw. maki gaga na ita Tayal ga, muyax qani ga iyat nanak qutux ramu, ana mslpyung, ro rangi ro qutux pincriqan. cquliq ga ana maki mcisan, maki mkrrax, maki qmasux inlungan naha ga, qabax cquliq pisan qani ga “cinmuyax” ta.

ro lalu qani ga hminas tyaba na yaw. skura bnheci ga laxi ta si kayal laly naha, siga thuway ta mlawa lalu naha. pisan maha cnllwan ta qani ga kzihung ro piyux calay, qabax kke ga ini ptnaq. ro qabax cnllwan qani ga iyat kke nanak. ro qani ga ryaniq na msrroq inlungan ta uyi. skura ta slpyung ta ga si ga cpung hayi kmayal ke, ro baqun gaga ta, maki rehi. pisan nqa ktalan yama qa yutas ga siga taliy cikay kntheyaq naha nanak, ta hmut ciyan. qabax gaga qani ga spuwah gaga ta, psbaqan naha qa cquliq maha kinbaqan na son nanu msblaq ki cquliq.

ita Atayal ga mbbiq qnabu qa ita. ana kekong ski, mnuqil cquliq, ini ga tnmuyax, ini ga pkloh, biqan ta qnabu qa cquliq. ro qnabu qani ga iyat maha cpngan ta ima hmet, qani ga musa ta matu inlungan ta. ro magan qnabu na cquliq qaca ga ini kbsyaq lga musa matu qnabu loyi, cnngusan qani ga pisan maha nyan cami mblaq. ro kmayal qa cami maha “cbingay ta qba ta, musa msqutux inlungan muyax ta la” qani hiya qa kntayux na mkrrax cquliq.

ro pinsqunan qani ga hminas tyaba na yaw maki gaga ta uyi, gaga cyunga ga qutux kneril msqun ki qutux mlikuy nanak, ro glasu kekong siga smwan yaya yaba saying laqi qani, ro pkkayal naha mqyanux inu, ro son nanu qmasux ptyawun ta, ro son nanu mlahang bnheci. ro ryax na pkekong qaca ga maki qutux mrhow mwah pbiyaq ke, ro qabax cquliq ga msqun maniq, mqwas qwas, ro mbbiq ke qoyat. ro gaga na mehong kekong ga piyux calay, giqas na cquliq mwah muyax cisan ga siga ktaliy cikay lalu naha, bnheci yutas yaki naha ga lama tama ha, ro senin mrkyas ga mehong tama, qabax yaw qani ga giwan msrroq inlungan.

ro ita Tayal hiya ga maki hmtuy kekong uyi. qutux ramu ga ini qbaq kekong, qani hiya ga pisan maha hmiriq gaga. ro qutux qutux qalang kntayux naha qutux ramu mkekong ga maki nanak gaga maha, kruma ga mintyugan ziray, kruma ga cpngan naha magan ziray. ana ga mtnaq qabax cnngusan naha- mlahang ramu na qutux glux, ro mlahang he na qutux qalang. maha ni maki cquliq heiriq gaga lga, baq mlahuy qabax mrhow, ro yaya yaba saying laqi qani ga musa pkkayal yaw qani, ro pkyalan naha qani ga iyat maha phogun, hminas tyaba na yaw ga musa msblaq saying muyax qani. iyat maha phongun.

maki cyunga ga trang su mrkyas lga musa su kekong la. mlikuy hiya siga baq qmalup, ro baq mlahang muyax su. kneril hiya siga baq tminun ro baq mlahang kate su, baq su musa qmasux. kruma ga ptasan naha rqenas pisan nqa wayal su mrkyas la. nanak wayal smwan na qalang qa cquliq ga thuyay musa kekong. ro gaga ptasan rqenas qani ana ini ktayux krryax mwani lga ana ga “spuwah qpiying musa tayux klokah su” kntayux qani ga cyan maki na. kmayal cami maha “cquliq maki knbaqan mlahang cquliq ga, thuyay musa kekong”

cinbwanan ta mwani ga nyan mgiyawla. nyan twangan snhyan ro gaga qa qnxan, ro piyux kako na kekong mwani. mwani kekong su siga biru lalu, kruma ga musa kyokay uyi. ro sening mrkyas musa mqwas biru, mtuyaw tanux, kruma ga wayal yome ki binah minrok. maha kya lga piyux llamu calay muyax mwani la, nanu mica qa piyux giqas na ryaniq pkkayal. pisan nqa qenu ke pqbaqun laqi? ro sqasan ta inu ryax sqqs? qabax yaw qani ga siga musa pkkayal nanak qa qutux qutux qutux tnuxan ki muyax naha. ana ini ptnaq ki cyunga ga, ana ga mssroq inlungan qani ga hminas tyaba na yaw.

maki qnxan Tayal ga, nyan mtiyaw na gaga lpyung ta qani. kruma cquliq ga tmmuyax, mkrrax qa qabax cquliq, maki cquliq kxalan ga musa smyaka lpyung, maki cquliq wayal rayun utux ga, mkrrax qa qabax qalang. kmayal cami krryax: “yaw na qutux cquliq ga yaw na qabax ta” qani qa kntayux muyax na ita Tayal.
ro pqwasan biru mwani ga myan psbaq laqi qabax gaga qani uyi. pqbaqun laqi qa son nanu mlawa lpyung ro son nanu kmayal ke skura bnheci. ro pqbaqun sening mrkyas qa son nanu pgleng yaw qalang, son nanu qmasux yaw. qabax qani ga spuwah gaga lpyung ta qani mwah psbaqun qa laqi, spuwah ta tqbaqan ga iyat baqun son nanu mtuyaw qa bnheci nanak, musa ta qbaqun maha son nanu tayux cinbwanan syakay ta mwani.

maki qnxan Tayal ga, nyan mtiyaw na gaga lpyung ta qani. kruma cquliq ga tmmuyax, mkrrax qa qabax cquliq, maki cquliq kxalan ga musa smyaka lpyung, maki cquliq wayal rayun utux ga, mkrrax qa qabax qalang. kmayal cami krryax: “yaw na qutux cquliq ga yaw na qabax ta” qani qa kntayux muyax na ita Tayal.
ro pqwasan biru mwani ga myan psbaq laqi qabax gaga qani uyi. pqbaqun laqi qa son nanu mlawa lpyung ro son nanu kmayal ke skura bnheci. ro pqbaqun sening mrkyas qa son nanu pgleng yaw qalang, son nanu qmasux yaw. qabax qani ga spuwah gaga lpyung ta qani mwah psbaqun qa laqi, spuwah ta tqbaqan ga iyat baqun son nanu mtuyaw qa bnheci nanak, musa ta qbaqun maha son nanu tayux cinbwanan syakay ta mwani.

ro ita cquliq Tayal ga, gaga lpyung ro gaga pkekong ga iyat pnqiyuwan cyunga nanak, qani hiya ga hknyan ta musa mqyanux uyi. psbaqan cami nya maha musa msrroq inlungan skura cquliq, mlahang muyax, mkrrax ita qabax cquliq. pisan na tminun pala qani, qutux wayay mubuy qutux wayay, sobih hayi qabax mcwahi ga, blaq. maki qutux pala qani ga maki gaga ta uyi la.

zyuwaw na:ke na cquliq Tayal